Soos elke jaar die geval is, was vanjaar se aanbieding van die NGK se Kerssangdiens op 25 November weer eens 'n gewyde "treffer" in 'n volgepakte kerkgebou.
Aletta Lochner, koorleidster/-dirigent en haar Koorkomitee se reëlings was puik en die verrigtinge het uitstekend verloop. Die Kerssangdiens het uit hartlike samesang, asook optredes deur 4 kore plaasgevind.
Die gewilde NG-Kerkkoor, asook die NG-Mannekoor het onder begeleiding van Annelene Reinke agter die klavier en met Aletta as dirigent gesing. Daarby ingesluit was Jack White met sy immergewilde trompet. Die skoolkoor van Laerskool Gansbaai is ook deur Aletta gedirigeer, met Heidi Chiville (klavier) en Hans Crouse (kitaar) as begeleiers. Dan was daar die VGK-koor onder leiding van Norman Sauls wat hulle bydraes sonder enige begeleiding gelewer het. Pikkie Louw, die gemeente se orrelis, het die begeleiding van die gesamentlike sang waargeneem. Dr Bobo van Zyl, self ook 'n lid van die Mannekoor, het die Bybelvoorlesings vanuit die Johannes Evangelie waargeneem. Die Mannekoor het die gewyde aand met die sing van die Aandgesang en 'n Gebed begin. Daarna het koor- en gemeentesang om die beurt gevolg. Liedere soos die Kersfees Rondo, Dona Nobis (Gee ons vrede), Die Christuskind, Die Heiland is gebore en vele ander bekende Kersliedere is gesing. Nader aan die einde is alle koorlede van kerse in houers voorsien, wat gesorg het vir 'n "hoedervleis"-fase van die Kerssangdiens, veral tydens die instap van die kinders met die kerse in hul hande. Die puik data-projektorwerk is deur Maureen Voigt behartig, wat tans aansterk ná 'n ernstige motorongeluk. Die pragtige versierings in die kerkgebou, asook die kershouers, is deur Anita Botha gedoen, met Mariaan van Rhyn wat vir die blommerangskikkings en verdere versierings verantwoordelik was. Soos gebruiklik is daar met Stille Nag, Heilige Nag afgesluit, met die Kerk se ligte wat verflou is en alle koorlede wat kerse vasgehou het. Die gewyde atmosfeer, die versierings, die kerse en die pragtige koor- en samesang het weer eens gesorg vir 'n gewyde Kerssangdiens in die NG-gemeente se kerkgebou.